పూనమ్ ఖత్రి

పూనమ్ ఖత్రి ఒక భారతీయ వుషు (Wushu) క్రీడాకారిణి, మార్షల్ ఆర్టిస్ట్, అథ్లెట్. నేపాల్ లలిత్‌పూర్ లో జరిగిన 13వ దక్షిణాసియా క్రీడలలో మహిళల సాండా 75 కిలోల విభాగంలో వుషు ఆహ్వానిత క్రీడలలో ఆమె బంగారు పతకాన్ని గెలుచుకుంది. చైనా షాంఘై లో జరిగిన 2019 ప్రపంచ వుషు ఛాంపియన్షిప్ లో మహిళల సాండా 75 కిలోల విభాగంలో ఆమె బంగారు పతకాన్ని గెలుచుకుంది.  

 ప్రారంభ జీవితం 
ఆమె హర్యానా ఝజ్జర్ జిల్లా సోల్దా గ్రామంలో జన్మించింది. ఆమె చిన్నతనంలోనే క్రీడలపై మొగ్గు చూపింది.  పాఠశాల స్థాయిలో కబడ్డీ, ఖో ఖో ఆడిన ఆమె 15 సంవత్సరాల వయస్సులో వుషు మార్షల్ ఆర్ట్ అభ్యసించడం ప్రారంభించింది.

2008లో, ఆమె భారతదేశంలోని సెంట్రల్ ఆర్మ్డ్ పోలీస్ ఫోర్స్ లలో ఒకటైన సశస్త్ర సీమా బల్ లో స్పోర్ట్స్ కోటా ద్వారా ఉద్యోగం పొందింది, ప్రస్తుతం ఆమె అసిస్టెంట్ సబ్ ఇన్స్పెక్టర్ ఆఫ్ పోలీస్ గా విధులు నిర్వహిస్తున్నది.
 కెరీర్ 
2003లో, పూనమ్ ఖత్రి మొదటిసారిగా వుషు జాతీయ ఛాంపియన్ గా నిలిచింది, ఆ తరువాత, ఆమె 2004లో మయన్మార్ లో జరిగిన 6వ ఆసియా వుషు ఛాంపియన్షిప్ అంతర్జాతీయ అరంగేట్రం చేసింది, అక్కడ ఆమె భారతదేశానికి కాంస్య పతకాన్ని సాధించి పెట్టింది.

చైనా షాంఘై మిన్హాంగ్ వ్యాయామశాలలో జరిగిన ప్రపంచ వుషు ఛాంపియన్షిప్ (డబ్ల్యుడబ్ల్యుసి) 2019 15వ ఎడిషన్లో ఆమె రజత పతకాన్ని గెలుచుకుంది, కాని తరువాత ఇరాన్ మరియం హషేమి (Maryam Hashemi) తన డోప్ పరీక్షలో విఫలమైనప్పుడు దానిని బంగారు పతకంగా అప్‌గ్రేడ్ చేశారు.

నేపాల్ లో జరిగిన 2019 దక్షిణాసియా క్రీడలలో, ఆమె వుషు-75 కిలోల విభాగంలో బంగారు పతకాన్ని గెలుచుకుంది. 

2019 నవంబరులో, ప్రపంచ వుషు ఛాంపియన్షిప్లో పతకం సాధించినందుకు యువజన వ్యవహారాలు, క్రీడల శాఖ సహాయ మంత్రి కిరెణ్ రిజిజు ఆమెకు ₹14 లక్షల  నగదు బహుమతిని అందించాడు.

2013 ఆగస్టులో, ఐర్లాండ్ బెల్ఫాస్ట్ లో జరిగిన 2013 వరల్డ్ పోలీస్ అండ్ ఫైర్ గేమ్స్ మహిళల బాక్సింగ్ లో ఆమె బంగారు పతకాన్ని గెలుచుకుంది. ఆమె 10 సార్లు జాతీయ ఛాంపియన్, అఖిల భారత పోలీసు బాక్సింగ్ టోర్నమెంట్లలో పతకాలు కూడా గెలుచుకుంది.

 వ్యక్తిగత జీవితం 
పూనమ్ ఖత్రి భారత వైమానిక దళంలో పనిచేసే మంజీత్ ఖత్రిని వివాహం చేసుకుంది. ఈ దంపతులకు పరిధి అనే ఆడపిల్ల ఉంది.

 మూలాలు 

వర్గం:1986 జననాలు
వర్గం:హర్యానా మహిళా క్రీడాకారులు
వర్గం:జీవిస్తున్న ప్రజలు